<classify> KUANZIA Oktoba mwaka huu wakimbizi 2,000 wa Burundi watakuwa wanarejeshwa nyumbani kwao kila wiki. Kazi hiyo itafanyika baada ya kufikiwa kwa makubaliano kati ya serikali ya Tanzania na Burundi. Awali serikali hizo mbili zilikubaliana idadi hiyo ya wakimbizi lakini kwa sababu mbalimbali idadi ya wakimbizi waliokuwa wakirejeshwa walikuwa 300. Wakimbizi hao ni wale walipo katika makambi mbalimbali mkoani Kigoma. Aidha imeelezwa kuwa wakimbizi hao watarejeshwa hata kama hakutakuwepo na msaada wowote kutoka Jumuia za Kimataifa. Hayo yamesemwa na Waziri wa mambo ya ndani wa Tanzania, Kangi Lugora wakati akitoa taarifa ya makubaliano hayo kwa waandishi wa habari mjini Kigoma. Waziri Lugora alisema kuwa kwa sasa hakuna majadiliano kuhusu namna ya kuwarudisha wakimbizi hao na lililopo ni kutekeleza makubaliano hayo ya urejeshaji wakimbizi kama yalivyofikiwa na pande zote tatu yaani serikali ya Burundi,Tanzania na Shirika la Umoja wa Mataifa la kuhudumia wakimbizi UNHCR yaliyofanyika 28 Machi 2018. Akifafanua zaidi alisema kuwa amefanya ziara kutembelea kambi mbili za wakimbizi wa Burundi za Mtendeli na Nduta na kufanya mazungumzo na serikali ya Burundi, Tanzania na UNHCR na baadaye kuwa na kikao cha faragha na Waziri wa mambo ya ndani wa Burundi, Pascal Barandagiye ambapo wamekubaliana kwa kauli moja kuwa kuanzia Oktoba Mosi mwaka huu wakimbizi 2,000 watarudishwa kila wiki.Katika makubaliano hayo Tanzania na Burundi tumekuwa na mazungumzo yetu na tumekubaliana kuwa hata kama UNHCR na washirika wake hawatakuwa tayari kutekeleza makubaliano ya pande tatu nchi hizi mbili zitasimamia na kugharamia urejeshaji huo na zoezi litaendelea bila kusimama, kwa hakika tumedhamiria kuhakikisha wakimbizi wote wa Burundi wanarudi kwao haraka iwezekanavyo,alisema Waziri Lugola.Wakati wanakimbia kuja Tanzania sababu kubwa iliyowafanya kukimbia ni kuwepo kwa hali mbaya ya usalama nchini Burundi lakini kwa sasa hali hiyo haipo, hivyo suala la wakimbizi hao kuwa na hiari kurudi kwao halipo, kilichopo ni wakimbizi wote kujiorodhesha kurudi kwao,alisema Waziri Lugola. Akieleza zaidi alisema kuwa serikali ya Tanzania inatekeleza mikataba ya kimataifa kuhusu wakimbizi na haitawalazimisha wakimbizi hao kurudi kwao lakini wakati wanaingia nchini sababu ya kuwa wakimbizi ilikuwa ni suala la kutokuwepo amani nchini Burundi , sasa amani imerejea na sababu hiyo haitoi nafasi kwa wakimbizi hao kupata hadhi hiyo nchini. Alisema kuwa zipo taarifa za baadhi ya watu na taasisi za kuzorotesha zoezi hilo,kuwarubuni, kupotosha namna Tanzania na Burundi zinavyosimamia zoezi hilo lakini pia kutoa kauli za kuwatia woga wakimbizi hao kwamba Burundi hakuna amani ili wasirudi kwao.Alisema jambo hilo ni usaliti mkubwa, hivyo yeyote atakayebainika kuhusika na hilo ikiwemo mtu binafsi, mashirika au anatoka pande yeyote atashughulikiwa ipasavyo. Zaidi ya wakimbizi 74,439 wamesharejea nyumbani tangu kuanza kwa operesheni ya kuwarejesha mwaka 2017.  <topic>: KITAIFA 